Kas aga kõik kristlased? Korintlased arvasid, et vaid osa kristlastest,  pneumaatikud, on saanud erilise Jumala Vaimu ilmutuse osalisteks. See küsimus on oluline ka tänapäeva kristlaskonnale. Kas tõesti on olemas kahe eri taseme kristlasi - tavalisi usklikke ja Jumala Vaimu saanuid? Ning - kuidas aru saada, kes on kes? Mis on tunnuseks, et Püha Vaim on meid puudutanud? Pauluse kaasaegne juudi filosoof Filon õpetas, et kõrgeim teadmine Jumalast saavutatakse erilise kogemuse läbi, ekstaasis. Nii usuvad mõnedki veel tänapäeval. Püha Vaim peab tulema inimese juurde erilise kogemuse kaudu,  teda raputama, lausa pikali paiskama - alles siis on inimene tõeliselt lähedal Jumalale, tõeliselt teadlik tema saladustest, alles siis võib ta ka tunnistada Jumalast.